नक्सलियों के इलाके में बिना डरे चिरैया प्रोग्राम चलाया, हेमामालिनी संग किया डांस
प्रियंका बिस्सा को छत्तीसगढ़ की बेटी के नाम से जाना जाता है। उन्हें एनएसएस के राष्ट्रपति सम्मान और यूथ पार्लियामेंट के लिए नेशनल अवार्ड दिया गया था।
मैं प्रियंका बिस्सा, मुझे छत्तीसगढ़ की बेटी के नाम से जाना जाता है। वह बेटी जो पर्यावरण का ख्याल रखती है, प्रदेश की स्वच्छता-देश की स्वच्छता के लिए कैंपेन चलाती है, महिलाओं व युवाओं को सशक्त करती है। 
भास्कर वुमन के ये मैं हूं सीरीज में आज यह बेटी अपनी कहानी सुनाएगी। 
नौवीं कक्षा से ही स्लम के बच्चों को पढ़ाना शुरू किया 
बचपन से ही संवेदनशील रही हूं। जब 10-11 साल की थी तब मेरे घर में डोमेस्टिक हेल्प आती थी। मेरी ही उम्र की उसकी बेटी आसपास खेलती थी। मैंने जब उससे पूछा कि किस क्लास में पढ़ती हो तो उसने बताया कि वह तो स्कूल ही नहीं जाती। तब मुझे समझ में आया कि हर बच्चा स्कूल नहीं जाता।
मैंने उसे अपने घर पर पढ़ाना शुरू किया। उस बच्ची ने बताया कि उसकी तरह और भी लड़कियां स्कूल नहीं जातीं। इस तरह 3-4 बच्चे और आने लगे। तब अपने घर की छत पर इन्हें पढ़ाना शुरु किया। पुराने फ्लैक्स बैनर पर लिखा ‘प्रियंका पाठशाला’। कुछ समय बाद 10 बच्चियां आने लगीं। ये सारी बच्चियां स्लम की रहने वाली थीं। पहली मुश्किल उनके लिए किताबें जुटानी थी। मैं स्कूल में दूसरे स्टूडेंट्स से उनकी पुरानी किताबें मांगती और घर ले आती। इस तरह पढ़ाने का सिलसिला चलने लगा।
स्लम में बच्चियों की मांओं को शिक्षित करने लगी 
स्लम में कई ऐसे लोग थे, जिनके बच्चे उनके काम में मदद करते थे। ऐसे में कुछ बच्चों ने आना बंद कर दिया। तब मैंने स्लम में जाकर बच्चों को पढ़ाना शुरू किया। वहां मैंने महसूस किया कि बच्चियों के पेरेंट्स शिक्षित नहीं हैं। खासकर माताओं को कुछ पता नहीं है। इसलिए मैंने उन्हें भी पढ़ाना शुरु किया। मैंने उनके बच्चों को स्कूल में दाखिला दिलवाया। अब तक स्लम के 300 बच्चों को स्कूलों में एडमिशन दिलवाया है।
खबर में आगे बढ़ने से पहले एक पोल पर आपकी राय ले लेते हैं।
17 की उम्र में ही बन गई एंटरप्रेन्योर 
मैंने 12वीं के बाद अपने बड़े भाई के साथ मिलकर खुद का स्कूल शुरू किया। यहां सामान्य परिवारों के बच्चों के साथ आर्थिक रूप से कमजोर बच्चों को भी पढ़ाया जाता। शाम में माताओं की कक्षाएं चलतीं। साथ ही दूसरे सामाजिक कार्यों में भी मैं जुड़ चुकी थी। 17 साल की उम्र में ही मैं एंटरप्रेन्योर बन गई।
हेमा मालिनी के साथ डांस में परफार्म किया 
क्रिएटिविटी मुझे हमेशा से पंसद रही है। डांस भी इसका ही पार्ट है। 2 साल की उम्र में मुझे पेरेंट्स ने स्टेट लेवल कॉम्पिटिशन में पार्टिशिपेट कराया। होलिया में उड़े रे गुलाल गाने पर डांस के लिए मुझे अवार्ड मिला था। डांस मेरी हॉबी रही है। मैंने कालबेलिया पर स्टेट लेवल पर परफॉर्म किया है। राज्य की पहली लड़की हूं जिसने कालबेलिया किया। यह भी किसी से सीखा नहीं है। जब राजस्थान गई तब वहां कांच, परात, आग, मटकी आदि लेकर कालबेलिया करते आर्टिस्ट को देखा था, वहीं से सीखा।
मैंने राज्य उत्सव में एक्ट्रेस हेमा मालिनी के साथ परफॉर्म किया है। वहीं, उषा मंगेशकर के साथ वंदे मातरम् गाने पर डांस किया। मैंने खैरागढ़ यूनिवर्सिटी से कथक का एक कोर्स किया। सांस्कृतिक कार्यक्रमों में हमेशा एक्टिव रही। इसलिए स्कूल, कॉलेज और यूनिवर्सिटी में मैं कल्चरली और एकेडमिक रूप से बेस्ट स्टूडेंट रही।
डॉ. कलाम को लिखा-मैं भी आपकी तरह बनना चाहती हूं 
जब छह साल की थी, तब पेंटिंग कॉम्पिटिशन में भाग लिया और 5 हजार बच्चों के बीच टॉप 50 में सेलेक्ट हुई। मुझे अवाॅर्ड भारत के तत्कालीन राष्ट्रपति डॉ. एपीजे अब्दुल कलाम ने दिया। उस उम्र में भी मुझे डॉ. कलाम को सुनना अच्छा लगता था। मैं उन्हें छोटे दादाजी कहती थी। जब हम बच्चों को उनसे मिलवाया गया तो मैंने उन्हें एक चिट पर लिखकर दिया कि डियर कलाम दादाजी, मैं आपकी तरह राष्ट्रपति या प्रधानमंत्री बनना चाहती हूं। उन्होंने इसे जेब में डाल लिया। फिर प्रेस कॉन्फ्रेंस में वो चिट निकाल कर पढ़ा और कहा कि रायपुर की बच्ची प्रियंका बिस्सा ने यह लिखा है। तब उन्होंने कहा कि आने वाले भविष्य को देखकर यह भरोसा होता है। मैंने घर पर आकर ये बातें बताई तो किसी को भरोसा नहीं हुआ। अगले दिन अखबारों में जब यह फ्रंट पेज पर छपा तब लोगों को यकीन हुआ।
NSS प्रेसिडेंट अवाॅर्ड से नवाजी गई 
राष्ट्रीय सेवा योजना से जुड़ने के बाद मुझमें लीडरशिप क्वालिटी विकसित हुई। डॉ. वासु वर्मा ने मेंटर के रूप में मुझे तराशा। NSS की सभी गतिविधियों से जुड़ी। इसकी ओर से गांवों को गोद लिया गया जिसे गोद ग्राम कहते हैं। वहां हमने स्वच्छता पर कैंपेन चलाया। महिलाओं के बीच सैनिटरी पैड्स बांटे। प्लांटेशन, ब्लड डोनेशन, एजुकेशन, महिलाओं का सशक्तीकरण जैसी चीजें हुईं। मैं NSS की बेस्ट वॉलेंटियर चुनी गई। राज्य सरकार की ओर से मुझे सम्मानित किया गया। 2019 में तत्कालीन राष्ट्रपति राम नाथ कोविंद ने मुझे NSS के राष्ट्रपति सम्मान से नवाजा।
यूथ पार्लियामेंट के लिए मिला नेशनल अवाॅर्ड
2018 में जब दिल्ली में पहली बार यूथ पार्लियामेंट का आयोजन किया गया तो मैंने भी इसमें भाग लिया। वहां 8500 लोग थे। माइक पर बोलना था। इतने बड़े मंच पर अपनी बात रखनी थी जो मेरे लिए लाइफ चेंजिंग इवेंट था। तब मुझे कुछ लोगों ने हतोत्साहित करते हुए कहा कि छोटे राज्य वाली हो। तजुर्बा नहीं है, बोल नहीं पाओगी। लेकिन मैंने अपनी बात रखी और इसके लिए मुझे नेशनल अवाॅर्ड से भी सम्मानित किया गया।
चीन में यूथ एंबेसडर बनकर गई 
मेरे लिए यह खास मौका था। 2019 में भारत-चीन संबंधों को मजबूती देने के लिए कल्चरल एक्सचेंज प्रोग्राम के तहत मैं यूथ एंबेसडर बनकर गई। वहां के लोगों को मैंने अपने देश की संस्कृति के बारे में बताया। उन्हें कथक से परिचित करवाया। चीन से लौटने के बाद एक रिपोर्ट बनाकर केंद्रीय मंत्री किरण रिजिजू को सौंपा। उन्होंने मेरे काम को काफी सराहा।
बस्तर के इलाके में चिरैया कार्यक्रम चलाया 
छत्तीसगढ़ के हिंसा प्रभावित कई इलाकों में मैंने शिक्षा, स्वास्थ्य और महिला सशक्तिकरण को लेकर कैंपेन चलाया है। इसी तरह का एक कार्यक्रम है चिरैया जिसे यूनिसेफ और जिला प्रशासन की ओर से चलाया गया। इसका मकसद था युवाओं को जोड़ना। मैंने कम्युनिटी बिल्डिंग का काम किया।
काफी समय व्हील चेयर पर रहना पड़ा 
जीवन में हर किसी को संघर्ष करना पड़ता है। 2018 में NSS के फाउंडेशन डे के समय मेरा एक्सीडेंट हुआ था। दुर्घटना में मेरे पैर की नस कट गई थी। हेयर लाइन फ्रैक्चर भी हुआ। हाथ बुरी तरह छिल गए थे। इसके बावजूद मैं खुद ही अस्पताल पहुंची। मुझे लंबे समय तक व्हील चेयर पर रहना पड़ा।
यूनिवर्सिटी में सबसे कम उम्र की लेक्चरर बनी 
इस दुर्घटना के तीन महीने के बाद यूनविर्सिटी में यंगेस्ट लेक्चरर बनी। मैंने लॉ पढ़ाना शुरू किया। यह मेरे लिए खास लम्हा था।
ब्लाइंड लोगों की मदद करनी शुरू की 
मैंने ब्लाइंड लोगों के लिए प्रतिभा ही पहचान कार्यक्रम की शुरुआत की। यह ऐसे ब्लाइंड स्टूडेंट्स के लिए है जिन्हें परीक्षा देने में परेशानी होती है। उनके लिए नि:शुल्क राइटर उपलब्ध करवाना, ऑडियो बुक्स देना मेरे कैंपेन का पार्ट रहा है। इसी तरह डिफ्रेंटली एबल कैंपेन भी चलाया है जिसके जरिए दिव्यांग महिलाओं को रोजगार से जोड़ा जाता है।
स्टेट सिविल सर्विसेज में मुझसे जुड़ा सवाल पूछा गया 
जब मैं स्टूडेंट थी तब सफल लोगों के इंटरव्यू पढ़ती थी। उनकी सजेस्ट की हुईं किताबें देखती थीं। लेकिन वह मौका मेरे लिए खास रहा जब सीजीपीएससी परीक्षा में मुझसे जुड़ा सवाल पूछा गया।
छत्तीसगढ़ की किस बेटी को राष्ट्रीय सेवा योजना 2017-18 के लिए राष्ट्रपति सम्मान से सम्मानित किया गया है…ऑप्शंस में मेरा नाम था। बाद में यह भी मुझे पता चला कि करेंट अफयेर्स की किताबों में भी मेरे बारे में जानकारी दी गई है।
मोटिवेशनल स्पीकर के रूप में भी पहचान 
मैं अलग-अलग संस्थानों में मोटिवेशनल स्पीकर के रूप में भी जाती रही हूं। बनारस हिंदू यूनिवर्सिटी, VNR VJIET हैदराबाद और कई दूसरी संस्थाओं में TEDx स्पीकर के रूप में बोलने का मौका मिला है। अभी रायपुर में G20 के Y 20 कंसल्टेशन कार्यक्रम में पैनलिस्ट के रूप में भी शामिल हुई।